《登穹窿绝顶望震泽同蒋香山作》
清代·周孝学

吴中富名山，穹窿独称长。郁律耸晴空，凭眺快无两。

兹来值秋霁，疏翠揽盈掌。行行跻笠峰，孱颜俯群象。

天平遥搢笏，卑犹成覆盎。云从岭下飞，飞鸟不能上。

西南临具区，风涛相震荡。烟消螺髻浮，日落新镜晃。

混合天水色，分坼吴越壤。呼吸凌青冥，啸歌脱尘鞅。

何当寻赤松，相与出世网。

作者简介：字孺仍，江南吴江人。诸生。